b'\n_START_ARTICLE_\nIsaak Citro\xc3\xabn\n_START_PARAGRAPH_\nIsaak Citro\xc3\xabn (perekonnanimi ka Citron, Tsitron; 19. jaanuar 1878 \xe2\x80\x93 surmaaeg teadmata) oli juudi p\xc3\xa4ritolu Eesti \xc3\xa4rimees. _NEWLINE_Tema perekond oli p\xc3\xa4rit Leedust. Citro\xc3\xabn tegutses enne Esimest maailmas\xc3\xb5da Tallinnas v\xc3\xa4ike\xc3\xa4rimehena, nagu tema isagi. Tema karj\xc3\xa4\xc3\xa4r suur\xc3\xa4rimehena sai hoo sisse Vabaduss\xc3\xb5ja l\xc3\xb5pus. Temast sai Balti Puuvilla Ketramise ja Kudumise Vabriku, Sindi Tekstiilivabriku, Kreenbalti, Eesti Niidi, Unioni nahat\xc3\xb6\xc3\xb6stuse, t\xc3\xb6\xc3\xb6stuslik-kaubandusliku grupi Silva ja Kommertspanga osanik ja juhatuse liige. Ta oli Eesti \xc3\xbcks rikkamaid inimesi._NEWLINE_Isaak Citro\xc3\xabn on kogunud tuntust kui Berliini juudi kogukonna abistaja Weimari Vabariigi aastatel._NEWLINE_1932. aastal puhkes Balti Puuvilla Ketramise ja Kudumise Vabriku \xc3\xbcmber skandaal. Firma peaomanikke Isaak Citro\xc3\xabni ja Konstantin Wachmanni s\xc3\xbc\xc3\xbcdistati aktsiaseltsi raamatupidamise ning aruannete v\xc3\xb5ltsimises kuue aasta jooksul, et saada aktsiaemissioonidest 20 miljonit krooni. Firma oli Eesti Panga k\xc3\xb5ige suurem v\xc3\xb5lglane. _NEWLINE_Citro\xc3\xabn m\xc3\xa4\xc3\xa4rati kaheks aastaks vanglasse. Ta vabastati 1935. aastal pool aastat enne t\xc3\xa4htaega tervislikel p\xc3\xb5hjustel. Citro\xc3\xabn s\xc3\xa4ilitas aktsiad firmas kuni 1940. aastani. Citro\xc3\xabn omas siis pea 50% aktsiatest, Robert Bang 25% ja Wachmann 10% aktsiatest. N\xc3\xb5ukogude okupatsiooni ajal, novembris 1940 ta arreteeriti. 1941. aastal viidi Citro\xc3\xabn Venemaa surmalaagritesse, arvatavasti suri ta Gorki oblastis, surmaaeg on teadmata.\n_START_SECTION_\nIsiklikku\n_START_PARAGRAPH_\nIsaak Citro\xc3\xabni t\xc3\xbctre Reeli poeg on Tallinnas tegutsev kinnisvara\xc3\xa4rimees Eduard Klas-Glass (s\xc3\xbcndinud 1948), kes on Eri Klasi lelle Leopoldi poeg.'